El Govern ha fet públics aquest divendres a la tarda els resultats definitius del referèndum d'autodeterminació celebrat el diumenge 1 d'octubre: sí, 90,18%, no, 7,83%. Aquests resultats surten del recompte basat només en les paperetes verificades i no segrestades, és a dir, que el còmput total hauria estat diferent si no hagués estat per l'acció policial de segrest d'urnes.

Aquestes dades es tanquen amb una participació del 43,03%, és a dir, un total de votants de 2.286.217 sobre un cens de 5.313.564 ciutadans amb dret a vot.

En total, els vots a favor de la independència van ser de 2.044.038, un 90,18%; mentre que el no va recollir 177.547 vots, un 7,83%. Quant als vots en blanc, van ser 44.913, un 1,98%. 19.719 dels vots han estat considerats nuls.

Els resultats constaten major participació en els col·legis electorals on no hi va haver repressió policial. De fet, en aquells col·legis que van viure la jornada amb tota normalitat, la participació va superar el 50%.

Percentatges del 'sí ' i el 'no' per vegueries:

Amb la proclamació dels resultats oficials comencen a comptar les 48 hores que marca la llei del Referèndum per proclamar la república, un termini que es tancaria el dimarts a la tarda, just quan s'ha convocat el ple, ja que el cap de setmana no es considera hàbil a aquests efectes.

Per demarcacions, la màxima participació es va donar a Girona, amb un 53,32%, i la més baixa a Tarragona, amb un 40,62%. Per la seva banda, a Barcelona hi va votar el 41,23% del cens i a Lleida, el 52,83%.

El Priorat, la comarca amb més vots

Per comarques, la que va recollir més participació va ser el Priorat, amb un 85,42% del cens, mentre que la que va tenir-ne menys va ser la Vall d’Aran, amb un 24,44%.

En totes les comarques va guanyar el sí, tot i que amb diferències de percentatge entre la que va obtenir més majoria, el Pla de l’Estany, amb un 96,70%, i la que menys, la Vall d’Aran, amb un 83,89%. El no només va superar el 10 % de vots en tres comarques, l’Aran (13,82%); el Baix Llobregat (12,79%) i el Vallès Occidental (11,10%).

A Barcelona van votar 446.388 persones sobre un cens d'1.136.354. El sí va aconseguir 389.777 vots i el no 37.975.

Pel que fa al vot exterior, s’han comptabilitzat 4.330 vots vàlids i 3 de nuls, repartits de la següent manera: 4.252 (98,13%), sí; 55 (1,27%), no; i 23 (0,53%) en blanc.